Pamela Záleská

Mgr. Pamela Záleská (* 1976) je slovenská sudkyňa. Od roku 2018 pôsobí na Špecializovanom trestnom súde, kde je aj predsedníčkou sudcovskej rady.

 Životopis 
Pamela Záleská pôvodne študovala kvasnú technológiu na potravinárskej priemyslovke. Plánovala sa stať vinárkou ako jej otec, pričom mala v úmysle pokračovať na chemicko-technologickej fakulte. V druhom ročníku však stratila záujem o chémiu, hoci ju dovtedy bavila a darilo sa jej v nej. Pod vplyvom talianskeho seriálu a jednej knihy sa v šestnástich rokoch rozhodla, že bude vyšetrovacia sudkyňa a pôjde študovať právo, pričom ešte netušila, že takáto pozícia v slovenskom právnom systéme neexistuje.

V roku 1995 začala študovať právo na Univerzite Mateja Bela v Banskej Bystrici, v čase, keď došlo k únosu Michala Kováča mladšieho, čo vnímala ako zásadný problém.

Po ukončení štúdia odišla do Veľkej Británie, aby si zdokonalila angličtinu. Po návrate však zistila, že bol zrušený inštitút justičného čakateľa. Následne sa zamestnala na ministerstve vnútra v odbore zahraničných vzťahov a európskej integrácie. Keď v Nitre vypísali výberové konania na vyšších súdnych úradníkov, prihlásila sa a uspela. Tento program mal slúžiť ako náhrada za inštitút justičného čakateľa s cieľom, aby sa z týchto úradníkov mohli neskôr stať sudcovia. V roku 2008 sa stala trestnou sudkyňou Okresného súdu Nitra, kde viedla aj trestnoprávne grémium až do roku 2018.

V roku 2018 bola vymenovaná za sudkyňu Špecializovaného trestného súdu, kde pôsobí ako riadiaca predsedníčka senátu 1T. Bola predsedníčkou senátu, ktorý súdil Zoltána Andruskóa, obvineného z objednávky úkladnej vraždy Jána Kuciaka a jeho snúbenice Martiny Kušnírovej, a tiež členkou senátu v kauze zmenky, kde Marian Kočner a Pavol Rusko dostali 19-ročný trest odňatia slobody. Okrem toho je predsedníčkou nitrianskej sekcie Združenia sudcov Slovenska.

Po nástupe na Špecializovaný trestný súd v roku 2018 sa venovala viacerým mediálne a politicky exponovaným prípadom. Rozhodovala napríklad v prípade bývalého špeciálneho prokurátora Dušana Kováčika, prezidenta finančnej správy Františka Imreczeho a Štefana Agha, ktorý bol spojený s kauzou Kočnerových zmeniek.

Rozhodnutia sudkyne Záleskej často komplikovali situáciu strane SMER-SD, s ktorou boli spájané mená niektorých odsúdených či obžalovaných. Predseda strany Robert Fico využíval každú príležitosť na útoky proti Záleskej a ŠTS. Sudkyňa Záleská bola zmieňovaná aj na známej nahrávke z poľovníckej chaty, kde sa Fico stretával s podnikateľom Miroslavom Bödörom a advokátom Marekom Parom. Na nahrávke bolo plánované dovážať skupiny dôchodcov na pojednávania s Dušanom Kováčikom, aby narúšali priebeh a pôsobili ako podporná kulisa pre Kováčika, ktorý bol neskôr právoplatne odsúdený za spoluprácu so zločineckou skupinou Takáčovcov.

 Kritika 

 Vzťah s Monikou Tódovou 
Pamela Záleská sa stala predmetom kritiky časti členov súdnej rady pre údajnú neinformovanosť o jej priateľstve s novinárkou Monikou Tódovou a pre nevyjadrenie sa po zverejnení videa z Tatier novinárom Martinom Daňom. Na videu je zachytená spolu s novinárkou Monikou Tódovou, ako nakladajú bicykle na nosič auta. Sudkyňa Záleská sa rozhodla iniciatívne vystúpiť pred súdnou radou ešte pred septembrovým zasadnutím, aby vysvetlila situáciu a obhájila svoj vzťah s Tódovou. Uviedla, že jej vzťah s novinárkou nebol tajomstvom a nepovažovala za potrebné ho verejne oznamovať, pokiaľ by nevznikol konflikt brániaci jej rozhodovacej činnosti.

Členka rady Ayşe Pružinec Eren kritizovala neskoré informovanie o zasadnutí a nesúhlasila s tým, že Záleská nechápe reakciu sudcov, ktorí sa snažia zistiť, či nebola porušená súdna etika. Kritika voči Záleskej sa týkala aj jej vzťahu s Tódovou, pričom jej vyčítali, že si neuvedomuje, ako tento vzťah vníma verejnosť. Predseda Súdnej rady SR Ján Mazák obhajoval Záleskú, pričom uviedol, že Tódová prijala opatrenia, aby nepísala o kauzách, ktoré by mali úzky súvis so Záleskou.

Na zasadnutí uviedla, že nikdy nevyzradila informácie zo súdnych spisov žiadnej neoprávnenej osobe, vrátane Moniky Tódovej. Zároveň zdôraznila, že svojím konaním nikdy nezradila výkon sudcovského povolania a že priateľský vzťah s Tódovou nemusela oznamovať, keďže novinárka nefigurovala v prípadoch, ktoré riešila. Dodala, že verejné vyhlásenia o súkromí nerobia ani ostatní kolegovia.

 Predchádzajúce obvinenia 
Pamela Záleská už predtým čelila obvineniam z únikov informácií, ktoré musela vysvetľovať. V marci tohto roka poprela, že by poskytla akékoľvek informácie Tódovej alebo iným novinárom. Členka súdnej rady Dana Jelinková Dudzíková kritizovala, že v marci Záleská neposkytla všetky podrobné informácie o priateľstve s novinárkou. Marcela Kosová, ďalšia členka rady, zdôraznila legitímne pochybnosti o nestrannosti sudkyne vzhľadom na jej vzťah s Tódovou.

 Exponované kauzy 
Taktiež bola zapojená do viacerých exponovaných káuz, vrátane prípadu Jaroslava Haščáka a policajného exprezidenta Milana Lučanského. Advokát Marek Para počas zasadnutia súdnej rady uviedol, že sudkyňa Záleská zrušila všetky termíny hlavného pojednávania v kauze Judáš. Predseda rady Mazák však vyzval na zdržanlivosť a obhajoval súkromie sudcov, pričom zdôraznil, že neexistujú dôkazy o porušovaní povinností sudkyne.

 Referencie 

Kategória:Slovenskí sudcovia
Kategória:Absolventi Univerzity Mateja Bela v Banskej Bystrici
Kategória:Slovenské LGBT osobnosti